AQSh Putinning farzandlariga qarshi sanktsiyalar kiritdi

AQSh Rossiya prezidenti Vladimir Putinning “voyaga yetgan farzandlari”ga qarshi sanktsiyalar kiritdi. Bu haqda “TASS” xabar berdi.
Ta'kidlanishicha, tashqi ishlar vaziri Sergey Lavrovning rafiqasi va qizi hamda Rossiya xavfsizlik kengashining qator a'zolariga nisbatan ham sanktsiyalar joriy qilinmoqda. Cheklovchi choralar haqida jurnalistlar uchun tashkil etilgan maxsus brifing davomida Amerika ma'muriyatining yuqori martabali vakili ma'lum qilgan.
“Bugun biz Putinning voyaga yetgan farzandlari, vazir Lavrovning rafiqasi va qizi hamda Rossiya xavfsizlik kengashi a'zolariga nisbatan sanktsiyalar qo'llayapmiz”, deyiladi xabarda.
Avvalroq AQShning xelsinki komissiyasi rahbari, demokrat senator Ben Kardin, respublikachi senator Rojer Uiker va kongressmen Jo Uilson Jo Bayden ma'muriyatini hibsdagi rossiyalik muxolifatchi siyosatchi Aleksey Navalniyni qo'llab-quvvatlashda faolroq bo'lishga chaqirgan bayonotni e'lon qilgandi. Ushbu bayonotda Rossiya prezidenti Vladimir Putin doirasidagi ismlari keltirib o'tilgan yirik ishbilarmonlarga qarshi sanktsiyalarni joriy etish ko'zda tutilgandi.